**Prædiken til Mariæ Bebudelsesdag**

Dette hellige evangelium skriver evangelisten Lukas…

Da sagde Maria: »Min sjæl ophøjer Herren, og min ånd fryder sig over Gud, min frelser! Han har set til sin ringe tjenerinde. For herefter skal alle slægter prise mig salig, thi den Mægtige har gjort store ting mod mig. Helligt er hans navn, og hans barmhjertighed mod dem, der frygter ham, varer i slægt efter slægt. Han har øvet vældige gerninger med sin arm, splittet dem, der er hovmodige i deres hjertes tanker; han har styrtet de mægtige fra tronen, og han har ophøjet de ringe; sultende har han mættet med gode gaver, og rige har han sendt tomhændet bort. Han har taget sig af sin tjener Israel og husker på sin barmhjertighed som han tilsagde vore fædre – mod Abraham og hans slægt til evig tid.” *Luk 1,46-55*

Amen!

Teksten her kaldes for “Marias lovsang”.

Maria priser Gud for hans godhed.

Hun siger:

“Han har taget sig af sin tjener Israel og husker på sin barmhjertighed som han tilsagde vore fædre – mod Abraham og hans slægt til evig tid.”

Den ophøjelse af Gud kan måske for os være lidt svær at tage i munden nu, hvor vi slås imod covid-19virus.

Hvordan skulle vi kunne takke Gud for hans barmhjertighed, når han tillader noget så ondt, som covid-19virus, nedlukning af nationer og recession i verdensøkonomien?

Hvorfor tillader Gud i det hele taget det onde?

Det spørgsmål har mennesket kæmpet med til alle tider.

Og det er måske en af ateisternes yndlingsindvendinger imod Guds eksistens.

Den græske filosof Epikur, som levede omkring 300 år før Kristi fødsel, formulerede det på følgende måde:

Er gud villig til at bekæmpe ondskab, men ikke i stand til det?  
Så er han ikke almægtig.  
Er han i stand til det, men ikke villig?  
Så er han ondsindet.  
Er han både i stand til det og villig?  
Hvorfra stammer så ondskab?  
Er han ikke i stand til det eller villig?  
Hvorfor så kalde ham gud?

Ræsonnementet er, at Gud kan ikke på samme tid være god og almægtig *og* tillade det onde

Og eftersom det onde altså findes, er Gud enten ond, eller også findes han ikke.

Det er ateisternes ræsonnement.

Jeg har et par indvendinger imod det:

Det kan godt være, at vi mener, at Gud er ond, fordi han tillader ondskab, men hvis vi mener, at han er ond, så er vi også nødt til at antage, at han findes!

Hvis han er ond, kan vi anklage ham for at være det, men vi kan ikke anklage ham uden samtidig at antage, at han eksisterer.

Vi kan også antage, at Gud ikke findes, og at det er derfor, ondskaben har frit spil, men så kan vi på den anden side heller ikke anklage ham.

Så er alt tilfældigheder.

Med andre ord kan dét, at ondskaben findes, ikke nødvendigvis være ensbetydende med, at Gud *ikke* findes.

Om man tror, at han findes eller ej, må man selv afgøre, men man kan ikke sige, at Gud ikke findes, fordi ondskaben findes.

Siger man, at Gud ikke findes, så må man også tage konsekvensen og lade være med at anklage ham for at stå bag det onde.

Om man så kan anklage noget andet for at være ondskabens ophav, vil jeg lade være op til ateisterne.

Som kristne antager vi, at Gud eksisterer.

Hvorfor tillader han så det onde?

Man skal træde varsomt, når man forsøger at besvare det spørgsmål, men én forklaring på det, som jeg ind i mellem selv kan finde trøst i, det er troen på, at Gud har en plan for os mennesker og for verden.

En plan, som vi kun kan se i glimt, og som vi ind i mellem ikke forstår, men som alligevel på en måde vender alt til det gode.

Man kalder det også for ideen om Guds forsyn.

Jeg tror, at der med ordet forsyn menes, at Gud ser forud for os mennesker, han kender planen i alle detaljer, ligesom en forfatter kender historien forud for læseren og kan lægge tingene til rette, så det hele til sidst kan ende godt på trods af alle mulige forhindringer og ulykker.

Gud kan lade noget ondt ske, fordi han ved, at det i sidste ende vil føre noget godt med sig.

Et eksempel på det er netop, at Gud sendte sin søn til jorden, for det var jo, ved første øjekast, mildt sagt ikke nogen succeshistorie.

Det endte netop, ved første øjekast, med død og undergang, da Jesus blev korsfæstet.

Men Jesus var nødt til at blive korsfæstet og dø, for at vi kunne komme til at leve evigt!

Jesus var nødt til at dø, for at han kunne genopstå!

Og det er vi også!

Vi er nødt til, ligesom i eventyrene, at gå en omvej igennem forskellige prøvelser og udfordringer, før vi kan komme til målet.

Og lige mens vi står i lidelserne, kan vi måske ikke se meningen med dem eller forstå, hvad de skal gøre godt for, men måske kan vi senere?

Disciplene forstod heller ikke, hvorfor Jesus var nødt til at dø, og de prøvede at holde ham tilbage fra det, men Jesus sagde til dem, at det er ligesom med hvedekornet:

Hvis ikke det falder i jorden og dør, bliver det kun til det ene korn.

Men falder det i jorden og dør, blomstrer det op og bærer mange fold.

Noget ondt kan blive til noget godt.

Men dermed er det ikke sagt, at man ikke må sørge eller klage, når der sker os noget ondt.

Når vi mister et familiemedlem eller en god ven til covid-19virus eller til en anden sygdom eller i en ulykke eller, hvad det nu kan være.

Det gør stadig ondt, og det må vi også gerne give udtryk for og give luft.

Det er ikke altid, vi har lyst til, ligesom Maria, at takke Gud for hans barmhjertighed.

Amen!

Lov og tak og evig ære være dig vor Gud, Fader, Søn og Helligånd, du, som var, er og bliver én sand treenig Gud, højlovet fra første begyndelse, nu og i al evighed.

Amen.

Lad os alle bede…

Trøst og styrk du, vor Gud, alle dem, som er syge og sorgfulde, enten de er fjern eller nær. Vær med din nådige hjælp hos alle dem, som lider under anfægtelser, og stå os alle bi i fristelsens time.

Velsign og bevar din hellige, almindelige kirke og os i den. Velsign og bevar dine hellige sakramenter, og lad dit ord have frit løb iblandt os, for at dit rige med retfærdighed og fred og glæde i Helligånden må udbredes og vokse, og nådens lys skinne for alle dem, der sidder i mørke og dødens skygge.

Hold din beskærmende hånd over vort folk og fædreland og al dets øvrighed, velsign og bevar vor Dronning Margrethe II, Kronprins Frederik, Kronprinsesse Mary og hele det kongelige hus. Giv dem og os alle nåde, fred og velsignelse og efter et kristeligt liv den evige salighed.

Amen!

Vor Herre Jesu Kristi nåde og Guds kærlighed og Helligåndens fællesskab være med os alle!

Amen.